Conducerea Biroului Electoral Judeţean (BEJ) Gorj va sesiza Parchetul de pe lângă Judecătoria Târgu-Jiu pentru efectuarea de cercetări privind săvârşirea infracţiunii de corupere a alegătorilor faţă de preşedintele filialei PSD şi candidat la Senat, primarul Florin Cârciumaru, în urma a două sesizări depuse de către reprezentanţii PNL Gorj şi cei ai PRU Gorj, informează Agerpres.

Potrivit unei hotărâri a BEJ Gorj transmisă luni, sesizările fac referire la faptul că, în ziua de 2 decembrie, la un restaurant din municipiul Târgu-Jiu, candidaţii PSD la alegerile parlamentare, printre care şi preşedintele filialei, au participat la o masă festivă unde s-au oferit mâncare şi băuturi comunităţii rome din oraş.

"S-a apreciat în acest sens că există suspiciunea rezonabilă privind săvârşirea infracţiunii de corupere a alegătorilor prin oferirea de bani, bunuri şi anumite foloase pentru a fi votată lista de candidaţi PSD la alegerile parlamentare din 11 decembrie. În dovedirea celor susţinute, PNL Gorj a ataşat o înregistrare audio-video de la evenimentul menţionat. În incinta unui local, la aceeaşi masă se află preşedintele PSD Gorj, Florin Cârciumaru, candidat la alegeri pe listele Senatului, împreună cu cetăţeni ai comunităţii rome, discursul acestuia referindu-se la soluţionarea unor probleme de ordin administrativ şi edilitar gospodăresc, respectiv demolarea unor imobile, proprietatea cetăţenilor de etnie roma, şi continuarea în 2017 a proiectelor iniţiate în 2016. Înregistrările audio prezintă dialogul purtat între două persoane de sex masculin, a căror identitate nu este prezentată, retinându-se din discuţiile purtate că s-ar fi oferit sume de bani cuprinse între 200 de lei şi 1.000 de lei în scopul convingerii cetăţenilor dintr-o anumită comunitate să voteze cu o formaţiune politică", menţionează preşedintele BEJ Gorj, Doina Săvulescu.